Nordjyllands Politi rykkede lørdag aften klokken 19.15 ud til et større slagsmål foran Fitness World på Vesterbro i Aalborg. Ved slagsmålet var en person blevet stukket i ryggen med en genstand – muligvis en kniv. Det fortæller vagtchef ved Nordjyllands Politi, Bruno Brix. - Vi fik en henvendelse fra et vidne, der havde set 10-12 personer i klammeri, siger vagtchefen. Skaderne var overfladiske, og manden blev syet med to sting på hospitalet. 16-årig fremstilles i grundlovsforhør Tre mænd blev anholdt på stedet – en 16-årig, en 18-årig og en 32-årig. De anholdte blev afhørt i løbet af natten, hvorefter de blev løsladt. - På baggrund af forklaringerne og undersøgelser har vi anholdt en 16-årig mand, siger politiets vagtchef. Den 16-årige blev søndag formiddag fremstillet i grundlovsforhør med krav om varetægtsfængsling, sigtet for grov vold. Ved grundlovsforhøret nægtede manden sig skyldig. Retten vurderede ikke, at mistankegrundlaget var tilstrækkeligt stærkt, så derfor blev den 16-årige løsladt. Han er fortsat sigtet i sagen. Flere episoder på få dage Det er fjerde gang på fem dage, at der er slagsmål i Aalborg-området, hvor der er blevet stukket med knive eller andre genstande. Tirsdag aften blev en mand stukket i ballen ved et slagsmål på Aalborg Havnefront. Natten til onsdag blev en 21-årig mand stukket i bagdelen på en sti i Aalborg Øst. Og torsdag aften blev en 16-årig dreng stukket i benet efter et slagsmål i Klarup. Der er ifølge politiet ingen sammenhæng mellem episoden i Klarup og de to foregående episoder. Men om lørdagens slagsmål har forbindelse til opgørene på Aalborg Havnefront og i Aalborg Øst, er endnu uvist. Gruppen af yngre mænd, som lørdag var i slagsmål, er i forvejen kendt af politiet.
10-12 unge mennesker var i slagsmål på Vesterbro i Aalborg lørdag aften. En person blev stukket i ryggen.